ASIAN ดีด 4% โบรกฯชี้กำไร Q4/64 โตต่อ รับธุรกิจอาหารสัตว์-บาทอ่อนค่าหนุน ชูเป้า 22.60 บ.
ASIAN เด้ง 4% โบรกฯชี้กำไร Q4/64 โตต่อเนื่อง จากยอดขายอาหารสัตว์เลี้ยง-บาทอ่อนค่าหนุน เล็งปี 65 นําบริษัท เอเชี่ยน อะไลอันซ์ อินเตอร์เนชั่นแนล จํากัด เข้าตลาดฯ ชูเป้า 22.60 บ.
21 ม.ค. 2565

ผู้สื่อข่าวรายงานว่าวันนี้ (21 ม.ค. 2565) ราคาหุ้น บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ณ เวลา 15:58 น. อยู่ที่ระดับ 17.30 บาท เพิ่มขึ้น 0.70 บาท หรือ 4.22% โดยทำจุดสูงสุดที่ 17.40 บาท และทำจุดต่ำสุดที่ 16.60 บาท ด้วยมูลค่าการซื้อขาย 112.65 ล้านบาท

บริษัทหลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (5 ม.ค. 2565) ว่า ธุรกิจหลักอาหารสัตว์เลี้ยงยังเป็นหนึ่งในธุรกิจที่รับความผันผวนได้ดีจากปัจจัย Covid-19 โดยกําไรสุทธิในช่วงไตรมาส 3/2564 อยู่ที่ 271 ล้านบาท เพิ่มขึ้น 34% จากงวดเดียวกันของปีก่อน แต่ลดลง 7.60% จากไตรมาสก่อน ยังเติบโตได้ดีจากยอดขายอาหารสัตว์เลี้ยง ขณะที่ช่วงไตรมาส 4/2564 ยังมีแรงหนุนเพิ่มเติมจากเงินบาทที่อ่อนค่า(ราวได้ส่งออกราว 70%)
สำหรับการดำเนินงานช่วงถัดๆไปยังมีความน่าสนใจจากภาพรวมอุตสาหกรรมธุรกิจอาหารสัตว์เลี้ยงโลกที่เติบโตอย่างแข็งแกร่ง รวมถึงแผนที่จะนําบริษัท เอเชี่ยน อะไลอันซ์ อินเตอร์เนชั่นแนล จํากัด (AAI) เข้าตลาดหลักทรัพย์แห่งประเทศไทยในปี 2565 นี้ ทั้งนี้คาดกําไรสุทธิจะเติบโตได้อย่างต่อเนื่องและ EPS ปี 2565 จะขยับขึ้นมาอยู่ที่ระดับ 1.42 บาทต่อหุ้น แนะนำ “ซื้อ” ราคาเป้าหมาย 22.60 บาท